विष्णुस्मृतिः/षड्चत्वारिंशत्तमोऽध्यायः
अथ कृच्छ्राणि भवन्ति  । । ४६.१  । ।

त्र्यहं नाश्नीयात् । । ४६.२  । ।

प्रत्यहं च त्रिषवणं स्नानं आचरेत् । । ४६.३  । ।

त्रिः प्रतिस्नानं अप्सु मज्जनं  । । ४६.४  । ।

मग्नस्त्रिरघमर्षणं जपेत् । । ४६.५  । ।

दिवा स्थितस्तिष्ठेत् । । ४६.६  । ।

रात्रावासीनः  । । ४६.७  । ।

कर्मणोऽन्ते पयस्विनीं दद्यात् । । ४६.८  । ।

इत्यघ्मर्षणं  । । ४६.९  । ।

त्र्यहं सायं त्र्यहं प्रातस्त्र्यहं अयाचितं अश्नीयात् । एष प्राजापत्यः  । । ४६.१०  । ।

त्र्यहं उष्णाः पिबेदपस्त्र्यहं उष्णं घृतं त्र्यहं उष्णं पयस्त्र्यहं च नाश्नीयादेष तप्तकृच्छ्रः  । । ४६.११  । ।

एतैरेव शीतैः शीतकृच्छ्रः  । । ४६.१२  । ।

कृच्छ्रातिकृच्छ्रः पयसा दिवसैकविंशतिक्षपणं  । । ४६.१३  । ।

उदकसक्तूनां मासाभ्यवहारेणोदककृच्छ्रः  । । ४६.१४  । ।

बिसाभ्यवहारेण मूलकृच्छ्रः  । । ४६.१५  । ।

बिल्वाभ्यवहारेण श्रीफलकृच्छ्रः  । । ४६.१६  । ।

पद्माक्षैर्वा  । । ४६.१७  । ।

निराहारस्य द्वादशाहेन पराकः  । । ४६.१८  । ।

गोमूत्रं गोमयं क्षीरं दधि सर्पिः कुशोदकान्येकदिवसं अश्नीयात् । द्वितीयं उपवसेत् । एतत्सांतपनं  । । ४६.१९  । ।

गोमूत्रादिभिः प्रत्यहं अभ्यस्तैर्महासांतपनं  । । ४६.२०  । ।

त्र्यहाभ्यस्तैश्चातिसांतपनं  । । ४६.२१  । ।

पिण्याकाचामतक्रोदकसक्तूनां उपवासान्तरितोऽभ्यवहारस्तुलापुरुषः  । । ४६.२२  । ।

कुशपलाशोदुम्बरपद्मशङ्खपुष्पीवटब्राह्मीसुवर्चलापत्रैः क्वथितस्याम्भसः प्रत्येकं पानेन पर्णकृच्छ्रः  । । ४६.२३  । ।

कृच्छ्राण्येतानि सर्वाणि कुर्वीत कृतवापनः   ।
नित्यं त्रिषवणस्नायी अधःशायी जितेन्द्रियः   । । ४६.२४  । ।

स्त्रीशूद्रपतितानां च वर्जयेच्चातिभाषणम्  ।
पवित्राणि जपेन्नित्यं जुहुयाच्चैव शक्तितः   । । ४६.२५  । ।